Ehdotus EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2223/96 muuttamisesta swap- ja korkotermiinijärjestelyjen alaisten maksujen uudelleenluokittelemiseksi

(komission esittämä)

PERUSTELUT

Nykyisen EKT-95:n mukaan kaikki swap-sopimuksia (ja korkotermiinisopimuksia) koskevat korkovirrat katsotaan omaisuustuloihin sisällytettäviksi koroiksi 4.47 kohdan mukaisesti. Alunperin SNA 93:ssa ja viidennessä maksutasekäsikirjassa määriteltiin vastaavanlainen käytäntö.

Tämä luokittelu perustui pääasiassa pääomakustannusten periaatteeseen. Tämä merkitsee sitä, että on otettava huomioon sekä swap-sopimuksen mukaisesti vaihdetut korkovirrat että perustana olevaa instrumenttia koskevat maksetut/saadut korot, jotta saataisiin "oikeudenmukainen" käsitys pääoman täsmällisistä kustannuksista lainanottajalle. Velanhoitajat katsovat yleensä, että tällaiset sopimukset on kirjattava tällä tavalla. Lisäksi koron perusmääritelmää, sellaisena kuin se on annettu EKT-95:n 4.42 kohdassa ("määrä, joka velallisen on maksettava velkojalle tietyltä ajanjaksolta pienentämättä velkapääomaa"), voitaisiin soveltaa swap-sopimusten mukaisiin korkovirtoihin. Swappien tai korkotermiinisopimusten tapauksessa velkapääoman määrä on nimellinen, mutta sitä todella käytetään niiden korkomäärien laskemiseen, joita kahden osapuolen välillä tosiasiallisesti vaihdetaan.

Sekä kansantalouden tilinpidon että maksutaseiden laatijat ovat kuitenkin alusta alkaen katsoneet alkuperäisen käytännön aiheuttavan joitakin käsitteisiin liittyviä ongelmia.

- Näin ollen korkoswappien ja korkotermiinisopimusten tapauksessa tuloksena on tulovirta, mutta ilman varojen sijoittamista. Tämän valossa on katsottu, että on ristiriitaista määritellä korot niin, että ne olisivat "tuloja, joita rahoitusvarojen ... omistaja saa korvaukseksi sijoittaessaan varoja".

- Lisäksi tämänhetkisillä markkinoilla vain hyvin pieni osa näistä swapeista liittyy velkaoperaatioihin. Osaksi ne ovat pelkästään spekulointivälineitä, ne voivat olla osa laajempaa riskienhallintastrategiaa tai niitä voidaan käyttää muiden johdannaisoperaatioiden yhteydessä. Lisäksi markkinoiden kehittyessä voidaan havaita suuria (erityisesti kotimaisten ja ulkomaisten yksiköiden välisten) korkovirtojen vaihteluja. Näitä olisi vaikea tulkita asianmukaisesti.

- Lisäksi on painotettu sitä, että pääomakustannuksia koskevaa perustetta olisi sovellettava korkojen lisäksi myös muihin kustannuksiin. Mukavuusfutuurien avulla voidaan esimerkiksi alentaa ostajan maksamaa ostohintaa.

- Lisäksi korostettiin, että johdannaisiin liittyy tiettyä liiallisuutta. Monet instrumentit voivat olla apuna korkoriskien hallinnassa ja laaja, kaikki johdannaiset kattava lähestymistapa vaikuttaisi johdonmukaisimmalta.

Näistä syistä on ehdotettu swap-sopimusten ja korkotermiinisopimusten mukaisten korkovirtojen luokituksen muuttamista siten, että virrat siirretään omaisuustulosta rahoitustiliin kuuluvaksi. Korkojen nettomaksut katsotaan johdannaisiin kohdistuviksi taloustoimiksi, jotka sisällytetään rahoitustileihin. Vaikka tällaiseen tilanteeseen liittyy tosiasiallista varojen sijoittamista, johdonmukaisuuden nimissä on ehdotettu myös, että valuutanvaihtosopimuksiin (joissa pääomaa vaihdetaan kahdessa eri valuutassa) liittyvät korkovirrat luokitellaan rahoitustileihin kuuluviksi taloustoimiksi.

Tämä ehdotus hyväksyttiin ensin maksutasetilastojen puitteissa, minkä jälkeen siitä keskusteltiin kansantalouden tilinpidon yhteydessä. Eurostat hyväksyi muutokset kansantalouden tilinpitoa käsittelevän sihteeristöjen välisen työryhmän (ISWGNA) kokouksessa, joka pidettiin Luxemburgissa lokakuussa 1997.

Tätä kantaa tuki suuri osa kansantalouden tilinpitoa käsittelevän työryhmän (NAWP) ja rahoitustilejä käsittelevän työryhmän (FAWP) jäsenistä. Kyseinen uudelleenluokittelu on ollut kolmen yhteisen kokouksen asialistalla. Nämä kokoukset pidettiin lokakuussa 1997, huhtikuussa 1998 ja heinäkuussa 1998. Rahoitus-, finanssi- ja maksutasetilastoja käsittelevä komitea (CMFB) ja tilasto-ohjelmakomitea (TOK) hyväksyivät luokittelun vuonna 1999.

Tässä EKT-95:n uudelleenluokittelussa säilyy täydellinen johdonmukaisuus kansainvälisten standardien, SNA 93:n, maksutasekäsikirjan ja EKT-95:n välillä. Tällainen johdonmukaisuus on omaksuttava sekä laatimista (maksutase on kansantalouden tilinpidon pääasiallinen lähde) että tietojen käyttäjien tarpeita varten.

1999/zzz (COD)

Ehdotus

EUROOPAN PARLAMENTIN JA NEUVOSTON ASETUS

neuvoston asetuksen (EY) N:o 2223/96 muuttamisesta swap- ja korkotermiinijärjestelyjen alaisten maksujen uudelleenluokittelemiseksi (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen,

ottavat huomioon Euroopan keskuspankin lausunnon,

noudattavat perustamissopimuksen 251 artiklassa tarkoitettua menettelyä,

sekä katsovat seuraavaa:

(1) Euroopan kansantalouden tilinpidon ja aluetilinpidon järjestelmästä yhteisössä 25 päivänä kesäkuuta 1996 annettu neuvoston asetus (EY) N:o 2223/9 16] [2] sisältää yhteisten standardien, määritelmien, luokittelujen ja tilinpitosääntöjen muodostaman viitekehyksen jäsenvaltioiden tilien laatimiseksi Euroopan yhteisön tilastollisia tarpeita varten, minkä avulla jäsenvaltioiden tulokset saadaan keskenään vertailukelpoisiksi.

[1]

[2] EYVL L 310, 30.11.1996, s. 1.

(2) EKT-95:ssä kuten SNA 93:ssakin swapit määritellään (5.97) siten, että ne ovat "kahden osapuolen välisiä sitoumuksia, joissa vaihdetaan samasta velkamäärästä koituvia maksuvirtoja tietyksi ajaksi ja määrätyin ehdoin", ja niissä täsmennetään, että "yleisimpiä ovat korko- ja valuuttaswapit".

(3) EKT-95:n ja SNA:n alkuperäisissä toisinnoissa kaikkiin swap-järjestelyihin sekä korkotermiinisopimuksiin liittyvät, sopimuspuolten välillä vaihdettavat korkovirrat on katsottu muiksi kuin rahoitustaloustoimiksi, jotka kirjataan omaisuustulojen korkoihin.

(4) Mainittu toteamus on aiheuttanut ongelmia, ja komissio katsoo tämän vuoksi tarpeelliseksi lukea kyseiset korkovirrat omaisuustuloihin kuulumattomiksi tarkistettua SNA 93:a vastaavalla tavalla.

(5) Tämän vuoksi on tarkoituksenmukaista kirjata nämä virrat rahoitustaloustoimiin johdannaisten kohtaan, joka EKT-95:ssä sisältyy luokkaan F.3 "Muut arvopaperit kuin osakkeet".

(6) Päätöksellä 89/382/ETY, Euratom [3] perustettua Euroopan yhteisöjen tilasto-ohjelmakomiteaa ja päätöksellä 91/115/ETY [4] perustettua rahoitus-, finanssi- ja maksutasetilastoja käsittelevää komiteaa on kuultu molempien edellä mainittujen päätösten 3 artiklan mukaisesti,

[3] EYVL L 181, 28. 6. 1989, s. 47.

[4] EYVL L 59, 6. 3. 1991, s. 19. Päätöksellä 96/174/EY muutettu päätös (EYVL L 51, 1.3. 1996, s. 48).

OVAT ANTANEET TÄMÄN ASETUKSEN:

1 artikla

Muutetaan neuvoston asetuksen (EY) N:o 2223/96 liite A tämän asetuksen liitteen mukaisesti.

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä,

Euroopan parlamentin puolesta Neuvoston puolesta

Puhemies Puheenjohtaja

LIITE

Muutetaan neuvoston asetuksen (EY) N:o 2223/96 liite A seuraavasti:

1. Korvataan luvussa 4 oleva 4.47 kohta seuraavasti:

"4.47. Mitään maksua, joka seuraa jostakin swap-järjestelystä, ei katsota koroksi ja kirjata omaisuustuloihin (ks. 5.67.d ja 5.139.c johdannaisista).

Vastaavasti korkotermiinisopimuksia koskevia taloustoimia ei kirjata omaisuustuloihin (ks. 5.67.e)."

1. Luvussa 5:

a) korvataan 5.67.d ja e kohta seuraavasti:

" (d) swapit, mutta vain jos niillä joko käydään kauppaa markkinoilla ja niille siten voidaan määritellä markkina-arvo tai jos ne voidaan korvata vastakkaisella sopimuksella. Swapit ovat kahden osapuolen välisiä sitoumuksia, joissa vaihdetaan samasta velkamäärästä koituvia maksuvirtoja tietyksi ajaksi ja määrätyin ehdoin. Yleisimpiä ovat korkoswapit, termiineihin rinnastettavissa olevat valuuttaswapit ja valuuttaswapit (joita nimitetään myös koron- ja valuutanvaihtosopimuksiksi). Korkoswapissa vaihdetaan kahden eri perusteen mukaisia korkomaksuja, esimerkiksi kiinteäkorkoinen vaihdetaan vaihtuvakorkoiseen, vaihdetaan kaksi eri vaihtuvakorkoista keskenään, yhden valuutan mukainen kiinteä korko vaihdetaan toisen valuutan mukaiseen vaihtuvaan korkoon jne. Termiineihin rinnastettavissa olevat valuuttaswapit (mukaan luettuna kaikki termiinisopimukset) ovat valuuttatoimia, joissa käytettävä kurssi on määritelty etukäteen. Valuuttaswapeissa vaihdetaan tietty määrä kahta eri valuuttaa sekä niitä seuraavia maksuvirtoja tietyksi ajaksi ja määrätyin ehdoin. Tilinpitojärjestelmässä mitään maksuja, jotka seuraavat edellä mainituista, ei katsota omaisuustuloksi, ja kaikki suoritukset kirjataan rahoitustiliin;

(e) korkotermiinisopimukset (FRA:t), mutta vain jos niillä joko käydään kauppaa markkinoilla ja niille siten voidaan määritellä markkina-arvo tai jos ne voidaan korvata vastakkaisella sopimuksella. Korkotermiinisopimukset ovat kahden osapuolen välisiä sitoumuksia, joissa osapuolet suojautuakseen korkovaihteluilta sopivat selvityspäivänä sovellettavasta korkotasosta, joka perustuu nimelliseen pääomaan; pääomaa ei käytännössä kuitenkaan vaihdeta. Selvityspäivänä suoritettavat maksut riippuvat sopimuskoron ja sen hetkisen markkinakoron erotuksesta. Tilinpitojärjestelmässä näitä maksuja ei katsota omaisuustuloksi, vaan ne kirjataan johdannaisiin."

b) korvataan 5.139.c ja d kohta seuraavasti:

" (c) Välittäjien maksamat tai saamat palkkiot optioista, futuureista, swapeista ja muista johdannaissopimuksista käsitellään palvelumaksuina asianomaisella tilillä. Swap-sopimuksen osapuolten ei katsota tarjoavan palveluksia toisilleen, mutta kaikki swap-sopimukseen liittyvät kolmannelle osapuolelle maksetut maksut käsitellään palvelumaksuina. Kun pääomia vaihdetaan swap-sopimuksen nojalla, vastaavat virrat kirjataan perustana olevaan instrumenttiin kohdistuvana taloustoimena; muista maksuista (palkkiot pois luettuina) aiheutuvat virrat kirjataan johdannaisiin (F.34). Vaikka option myyjälle maksetun maksun voidaan käsitteellisesti katsoa sisältävän palvelumaksun, ei palvelun osuutta ole käytännössä yleensä mahdollista erottaa. Siksi koko option hinta kirjataan sen ostajalle rahoitusvarojen hankinnaksi ja myyjälle velkojen lisäykseksi;

(d) Jos swap-sopimukseen liittyy pääomien vaihto kuten esimerkiksi valuuttaswappien yhteydessä, tulee ensimmäinen pääomien vaihto kirjata taloustoimena, joka kohdistuu vaihdon perustana olevaan instrumenttiin sen sijaan, että se kohdistuisi johdannaisinstrumenttiin (F.34). Mikäli sopimukseen ei liity pääomien vaihtoa, mitään taloustointa ei aluksi kirjata. Molemmissa tapauksissa tässä vaiheessa syntyvän johdannaisen arvo on aluksi nolla. Myöhemmin swapin arvo vastaa seuraavia:

1. pääoman osalta takaisinvaihdettavan määrän odotetun markkina-arvon ja sopimukseen kirjatun määrän välisen erotuksen nykyinen markkina-arvo; ja

2. muiden maksujen osalta sopimuksessa määriteltyjen tulevien virtojen nykyinen markkina-arvo.

Johdannaissopimusten arvon muutokset tulisi kirjata uudelleenarvostusten tilillä.

Pääomien takaisinvaihto tehdään swap-sopimuksessa määritellyin ehdoin ja rahoitusvarojen vaihto saattaa tapahtua muulla kuin vallitsevalla markkinahinnalla. Sopimusosapuolten väliset maksut suoritetaan sopimuksen mukaisesti. Vallitsevan markkinahinnan ja sopimushinnan välinen erotus on yhtä suuri kuin saatavan/velan purkuarvo sopimuksen päätöspäivänä, ja se kirjataan johdannaisiin (F.34) kohdistuvana taloustoimena. Sitä vastoin muut swap-järjestelyyn liittyvät virrat kirjataan johdannaisiin kohdistuvana taloustoimena tosiasiallisesti vaihdetun määrän osalta. Kaikkien johdannaisiin kohdistuvien taloustoimien tulee täsmätä koko swap-sopimuksesta sen olemassaoloaikana saatuihin uudelleenarvostusvoittoihin tai -tappioihin yhteensä. Käsittelytapa on yhdenmukainen päättymispäivänä toteutettavan option käsittelyn kanssa (ks. a yllä).

Institutionaalisten yksiköiden osalta swap- tai korkotermiinisopimus kirjataan johdannaisiin varojen puolelle, jossa sillä on varojen nettoarvo, jota positiiviset nettomaksut kasvattavat (ja päinvastoin). Silloin, kun swapilla on velan nettoarvo, se kirjataan velkojen puolelle, ja negatiiviset nettomaksut kasvattavat nettoarvoa (ja päinvastoin)."